Efter finanskrisen, som for ti år siden trak EU-landene ned, er den sociale retfærdighed steget i Europa.

Risikoen for fattigdom og social udelukkelse i EU er faldet, konkluderer en tysk rapport om social retfærdighed, mens EU's stats- og regeringschefer fredag mødes i Göteborg for at drøfte samme emne.

Den tyske stiftelse Bertelsmann vurderer den sociale retfærdighed for alle EU-lande på baggrund af 38 kriterier.

De skandinaviske lande ligger helt i toppen, og Danmark indtager førstepladsen foran Sverige og Finland.

På samme måde kan man aflæse en tendens i bunden af indekset. Her er udelukkende lande fra Syd- og Østeuropa. Grækenland er bundscorer, mens Rumænien og Bulgarien ligger på de næste pladser - set fra bunden.

Første gang Danmark er øverst

Generelt viser tallene i indekset, at Europa er kommet sig efter den sociale nedtur med den finansielle krise i 2008.

Indekset fra Bertelsmann Stiftung udarbejdes hvert år, og gennemsnittet har været svagt stigende de seneste knap 10 år efter et brat dyk i forbindelse med krisen.

Danmark ligger for første gang siden 2008 øverst på det sociale retfærdighedsindeks. Scoren på 7,39 er den højeste for landet i indeksets historie.

Især parametre som "adgang til uddannelse" og "mulighederne for børn og unge" trækker Danmark op.

Når den sociale retfærdighed generelt er steget i EU, skyldes det, at beskæftigelsen er steget i 26 ud af 28 medlemslande i forhold til året før.

To tredjedele af de arbejdsdygtige borgere er i arbejde. For fire år siden var 64,1 procent i arbejde. I 2016 - som tallene i 2017-indekset er baseret på - var 66,6 procent i arbejde.

Selv ungdomsarbejdsløsheden i Sydeuropa, som har været et stort problem i en årrække, er faldet. I Grækenland, hvor den dog stadig er meget høj, ses et fald på 11 procentpoint over de tre år.

Se hele listen her:

1. Danmark 7,39

2. Sverige 7,31

3. Finland 7,14

4. Tjekkiet 6,84

5. Slovenien 6,74

6. Holland 6,73

7. Tyskland 6,71

8. Østrig 6,69

9. Luxembourg 6,55

10. Frankrig 6,29

11. Storbritannien 6,22

12. Estland 6,19

13. Belgien 6,18

14. Slovakiet 5,91

EU-gennemsnittet 5,85

15. Polen 5,79

16. Malta 5,79

17. Irland 5,66

18. Litauen 5,61

19. Letland 5,46

20. Portugal 5,36

21. Cypern 5,31

22. Ungarn 5,18

23. Kroatien 5,07

24. Spanien 4,96

25. Italien 4,84

26. Bulgarien 4,19

27. Rumænien 3,99

28. Grækenland 3,70

Kilder: Bertelsmann Stiftung